2001-ben ismét beszállt a Renault a Formula–1-be és a Benetton hivatalos motorszállítója lett. Fisichella új csapattársat is kapott, a 2000-ben debütáló Jenson Button személyében. A Benetton B201-es sokszor a hagyományosan leggyengébbnek számító Minardikkal küzdött az utolsó két sor rajthelyeiért, ám a szezon előrehaladtával tapasztalható volt némi fejlődés, sőt Belgiumban Fisichella ismét dobogóra állhatott (harmadik hely). Az olasz versenyző a bajnokság tizenegyedik helyén végzett 8 ponttal – s egyértelműen maga mögött tudhatta Buttont, aki csak 2 pontot szerzett az év során. Fisichella ennek ellenére kénytelen volt elhagyni a csapatot, miután megromlott viszonya a csapatfőnökkel, Flavio Briatoréval.